Die Dwaas van die Rider-Waite-tarotpak.
**Die Dwaas** of **Die Gek** is een van die 78 kaarte in 'n pak tarotkaarte. In die lees van tarotkaarte in waarsêery is dit een van die 22 kaarte van die Groot Arcana. Dit is soms 0 en soms XXII (die laaste een) gemerk. In pakke kaarte wat vir tradisionele tarotspeletjies bedoel is, is dit egter gewoonlik ongenommer, want dit is nie een van die troefkaarte nie en dien 'n unieke doel.

Ikonografie
-----------

Die Dwaas se naam in die Tarot van Marseille is *Le Mat* en in die meeste tarotpakke van Italië *Il Matto*. Dié argaïese woorde beteken "besetene" of "bedelaar". Op die vroeëre tarotkaarte is Die Dwaas gewoonlik uitgebeeld as 'n bedelaar of swerwer.

In die Visconti-Sforza-tarotpak dra Die Dwaas toiings, en kouse sonder skoene, en hy het 'n stok oor sy rug. Dit lyk of hy vere in sy hare het. 'n Soortgelyke beeld kom voor in die Duitse spel *Hofämterspiel*; daar word die dwaas of gek (Duits: *Narr*) uitgebeeld met kaal voete en 'n doedelsak.

Op die Tarot van Marseille en verwante pakke word Die Dwaas ook uitgebeeld met wat 'n narrehoed kan wees; hy dra altyd 'n bondel met sy besittings oor sy rug. Dit lyk of hy deur 'n dier weggejaag word, óf 'n kat óf 'n hond. Die dier het sy broek geskeur.

In die Rider-Waite-tarot en ander esoteriese pakke wat vir waarsêery ontwerp is, is Die Dwaas 'n jong man wat onwetend na 'n afgrond loop. In die Rider-Waite-pak het hy ook 'n klein hond by hom. Hy hou 'n wit roos ('n simbool van vryheid of onskuld) in die een hand vas en 'n klein bondel besittings in die ander wat onontginde kollektiewe kennis verteenwoordig. Die hond verteenwoordig instink wat hom teen gevaar beskerm, terwyl hy nie kyk waar hy loop nie.

Geskiedenis
-----------

In die pakke kaarte voor Waite-Smith was Die Dwaas feitlik altyd ongenommer, al is daar 'n paar uitsonderings. Die Dwaas is gewoonlik glad nie deel van die reeks troefkaarte nie. Tog is dit soms as die laagste of hoogste troefkaart beskou. Die Groot Arcana word tradisioneel met Romeinse syfers gemerk. Die Dwaas is gewoonlik 0, 'n Arabiese syfer.

Die Dwaas is dalk 'n voorloper van die Joker in ander speelkaarte.

Voorbeelde
----------

* Visconti-Sforza-pak (omstreeks 1451).Visconti-Sforza-pak (omstreeks 1451).
* Charles VI (of Gringonneur) (15de eeu)Charles VI (of Gringonneur) (15de eeu)
* Sola Busca (1491).Sola Busca (1491).
* Tarot van Marseille (1701-'15).Tarot van Marseille (1701-'15).
* F.I. Vandenborre (1780).F.I. Vandenborre (1780).
* Besançon (omstreeks 1820-'30)Besançon (omstreeks 1820-'30)
* Florence Minchiate (1860-'90).Florence Minchiate (1860-'90).
* Papus (1909).Papus (1909).

Skakels
-------

* Wikimedia Commons logo Wikimedia Commons het meer media in die kategorie Die Dwaas (tarotkaart).
* Hierdie artikel is in sy geheel of gedeeltelik uit die Engelse Wikipedia vertaal.

| * l
* b
* w
Die kaarte van die Groot Arcana |
| --- |
| 
* O Die Dwaas
* I Die Towenaar
* II Die Hoëpriesteres
* III Die Keiserin
* IV Die Keiser
* V Die Hoëpriester
* VI Die Verliefdes
* VII Die Strydwa
* VIII (XI) Geregtigheid
* IX Die Kluisenaar
* X Die Gelukswiel
* XI (VIII) Krag
* XII Die Gehangde Man
* XIII Die Dood
* XIV Matigheid
* XV Die Duiwel
* XVI Die Toring
* XVII Die Ster
* XVIII Die Maan
* XIX Die Son
* XX Oordeel
* XXI Die Wêreld

 |